|  |  |
| --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2024. december 16-i ülése** |
| **Helyszín:** | **Városháza, Kossuth Lajos utca 1-3., I. emeleti kisterem** |
| **Időpont:** | **2024. december 16., 15 óra 00 perc** |
| **Jegyzőkönyv-****vezető:** | **Kiss Viktória** |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián**  | **jelen** | képviselő, a Bizottság elnöke  |
|  | **Balogh Tibor** | **jelen** | a Bizottság tagja  |
|  | **Bercse László r. alezredes** | **-** | a Bizottság tagja |
|  | **Bor Balázs** | **jelen** | a Bizottság tagja |
|  | **Dr. Koncz Gabriella r. ezredes** | **jelen** | a Bizottság tagja |
|  | **Dr. Stánitz Éva**  | **-** | a Bizottság tagja |
|  | **Egyed László tű. alezredes** | **jelen** | a Bizottság tagja  |
|  | **Gálffy Áron** | **jelen** | a Bizottság tagja |
|  | **Horváth Zoltán** | **jelen** | a Bizottság tagja |
|  | **Koczka Tibor** | **jelen** | a Bizottság tagja |
|  | **Kovács László** | **jelen** | a Bizottság tagja  |
|  | **Lutor Katalin** | **jelen** | a Bizottság tagja |
|  | **Márovics Pál**  | **jelen** | a Bizottság tagja |
|  | **Németh Krisztián** | **jelen** | a Bizottság tagja |
|  | **Osztrosits Ákos** | **jelen** | a Bizottság tagja |
|  | **Tóth Roland** | **jelen** | a Bizottság tagja |
|  | **Verasztó István r. alezredes** | **jelen** | a Bizottság tagja |
|  | **Állandó meghívottak** |
|  | **Név** | **Aláírás** | **Megjegyzés** |
|  | **Dr. Nemény András polgármester** | **-** |  |
|   | **Dr. László Győző alpolgármester** | - |  |
|  | **Dr. Horváth Attila alpolgármester** | **jelen** |  |
|  | **Horváth Soma alpolgármester** | - | 4. sz. választókerület képviselője |
|  | **Dr. Károlyi Ákos jegyző** | - |  |
|  | **Babicsné Dr. Tőke Erzsébet aljegyző** | - |  |
|  | **Dr. Holler Péter osztályvezető** | **jelen** | SZMJV PH Hatósági Osztály |
|  | **Ágoston Sándor irodavezető** | **jelen** | SZMJV PH Hatósági Osztály, Közterület-felügyelet |
|  | **Stéger Gábor osztályvezető** | **jelen** | SZMJV PH Közgazdasági és Adó Osztály |
|  | **Szakács Eszter irodavezető** | **-** | SZMJV PH Közgazdasági és Adó Osztály, Költségvetési Iroda |
|  | **Dr. Gyuráczné Dr. Speier Anikó osztályvezető** | - | SZMJV PH Városüzemeltetési és Városfejlesztési Osztály |
|  | **Bonti Tamás irodavezető** | **jelen** | SZMJV PH Városüzemeltetési Osztály, Kommunális és Környezetvédelmi Iroda |
|  | **Bokányi Adrienn tanácsnok** | - | 2. sz. választókerület képviselője |
|  | **Dr. Czeglédy Csaba képviselő** | - | 5. sz. választókerület képviselője |
|  | **Putz Attila képviselő** | **-** | 6. sz. választókerület képviselője |
|  | **Kiss Viktória** **védelmi ügyintéző** | **jelen** | SZMJV PH Hatósági Osztály |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság idei utolsó ülésén megjelenteket. Az ülést megnyitja, megállapítja, hogy a Bizottság 15 fővel határozatképes. A jegyzőkönyvet Kiss Viktória védelmi ügyintéző vezeti. A jegyzőkönyv hitelesítésére felkéri Bor Balázs tagot, erről szavazniuk nem szükséges.

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Az elektronikusan kiküldött napirendi pontokat, összesen 5-öt fognak tárgyalni, a „Különfélék”-kel együtt.

Szavazásra teszi fel, aki a napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 15 igen szavazattal, 0 nem szavazattal és 0* *tartózkodással elfogadta a javaslatot és az alábbi határozatot hozta:*

**64/2024. (XII.16.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2024. december 16-i ülésének napirendjét az alábbiak szerint fogadta el:

**Nyilvános ülés:**

**1./** **Javaslat Szombathely Megyei Jogú Város VIVA Savaria! Egészségfejlesztési Stratégiája elfogadására (Közgyűlési 6.)**

 **Előadó:** Kelemen Krisztián, a Bizottság elnöke

**2./** **Javaslat Szombathely Megyei Jogú Város Önkormányzata 2025. évi átmeneti gazdálkodásáról szóló rendeletének megalkotására (Közgyűlési 7.)**

 **Előadó:** Stéger Gábor, a Közgazdasági és Adó Osztály vezetője

**3./ Javaslat Szombathely város területén forgalmi rend változtatással kapcsolatos döntések meghozatalára**

**Előadók:** Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

 Bonti Tamás, a Kommunális Iroda vezetője

**Meghívottak:** Bokányi Adrienn tanácsnok, a 2. EVK önkormányzati képviselője

 Dr. Czeglédy Csaba, az 5. EVK önkormányzati képviselője

 Putz Attila, a 6. EVK önkormányzati képviselője

**4. / Áttekintés az elmúlt időszak rendőrségi intézkedéseiről** *(szóbeli előterjesztés)*

 **Előadó:** Dr. Koncz Gabriella r. ezredes, kapitányságvezető, a Bizottság tagja

**5./ Különfélék**

**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**Kelemen Krisztián képviselő, a Bizottság elnöke:** A napirendi pontok előtt szeretne egy újabb hírt megosztani. Az Országos Polgárőr Szövetség elnöke, Dr. Túrós András elnöki jutalomban és dicséretben részesítette Kollárits Ferencet, a Claudius Polgárőr Egyesület tagját, valamint Horváth Józsefet, a Klapka György Lovas Polgárőr és Hagyományőrző Egyesület tagját. Gratulál az elismerésekhez és további jó munkát kíván minden polgárőrnek.

**1./ Javaslat Szombathely Megyei Jogú Város VIVA Savaria! Egészségfejlesztési Stratégiája elfogadására (Közgyűlési 6.)**

 **Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Mivel Koczka Tibor készítette elő az anyagot, ezért neki adja át a szót. Elöljáróban csak annyit szeretne elmondani, hogy ez egy koncepció, amit majd egy cselekvési terv fog követni jövő év tavaszán, de januártól már elindul a társadalmasítása, közösségek bevonásával várják majd a véleményeket, javaslatokat. Ez a részvételiség eleme, hogy széles körben bevonják a társadalmat.

**Koczka Tibor, a Bizottság tagja:** 2017-ben készült Szombathely egészségfejlesztési terve, ami jelenleg is érvényben van, ennek akkor alpolgármesterként előterjesztője volt, de be kell látni, hogy a 7 év alaposan meghaladta a tervet. Annak idején, 2017-2018-ban egy pályázaton keresztül tudott megalakulni a Szombathelyi Egészségfejlesztési Iroda, amely kiválóan végzi a munkáját, de ezt az óriási feladatot, melyet a Stratégia tartalmaz, az iroda 4 fővel nem tudja végrehajtani. Több okból sem, nem mondja, hogy tévedtek volna 2017-2018-ban, de az elmúlt időszak bebizonyította, hogy ha nem vonják be az embereket, nem érzik magukénak a programot, ha nem részesei, akkor sokkal kisebb hatékonysággal működik. Ezért gondoltak arra, hogy az új stratégiával, melyet követ egy két hónapos társadalmasítás, akár úgy, hogy a vivasavaria@szombathely.hu e-mail címre mindenki elküldi észrevételét, javaslatát, illetve csatlakozását, valamint január 6. után személyes konzultációkra is lesz lehetőség. Úgy gondolja, hogy ha minden szombathelyit, és ez nem túlzás, vagyis tényleg minden szombathelyit be tudnak vonni, akkor tudnak igazán nagyot lépni. Lehet, hogy erre sokan felkapják a fejüket. Mert a programnak több eleme van, például egészséges életmód, mozgás, de ott van a másik 7 pont, ami érdekelheti, erre példa a szűrőprogram. És most egy TOP-os pályázatba bele tudtak tenni egy plusz státuszt az Egészségfejlesztési Irodánál, eszközökkel, akkor szinte azt tudják megvalósítani, hogy a hét minden napján, a hétvégeken is, hiszen már most az Iroda munkatársai minden nagyobb rendezvényen kint vannak és az alapvető szűréseket el tudják végezni. De ott van a stresszkezelés is, ha a többi pont nem érdekli. Úgy gondolja, hogy ebben a programban mindenki találhat valamit. És hozzátenné, hogy ebben a programban vannak vállalatok, cégek, a cselekvési programban, ami majd a februári közgyűlés elé megy és az egész programot március 1-vel szeretnék indítani, szeretnének kidolgozni a Polgármesteri Hivatalra és az önkormányzati cégekre, intézményekre, valamint ajánlást tenni a város nagy munkáltatói számára, hogy szerintük hogyan lehet megvalósítani, hogy egészséges munkahellyé váljanak. Mert azt sem tartja tisztességesnek, hogy aki autóval jár, kap kilométerenként, tudja, hogy kevés összeg, aki pedig kerékpárral, azok semmit. Úgy gondolja, hogy azokat is motiválni kellene, akik kerékpárral járnak. Ezt természetesen még ki kell dolgozni. Úgy gondolja, hogy nem feltétlenül futni kell elvinni az embereket a mozgás kapcsán, hanem apró lépéseket tenni, minél több embert megmozgatni. Amit még szeretne kiemelni, hogy 2017-ben megkérdezte egy nagy cég vezetőjét, ahol 3000 embert foglalkoztatnak, ha 10 %-kal tudná csökkenteni a táppénzes napok számát, az ő cégénél mit jelent. Gyors fejszámolást követően azt mondta, hogy lenne plusz 80 fő dolgozója. Közös az érdek, közös a cél.

**Kelemen Krisztián képviselő, a Bizottság elnöke:** Köszöni az előterjesztést, hozzáteszi, hogy fogják még tárgyalni a témát. Úgy gondolja, hogy Szombathelyen eddig is komolyan folyt az egészségfejlesztés, az egészségmegőrzés, és ezzel a programmal megpróbálják ezt kihangosítani, újra keretezik. Nagyon örül, hogy a javaslatára bekerült a programba az alkoholfogyasztás prevenció, drogprevenció.

Felteszi, van-e esetleg kérdés?

**Dr. Koncz Gabriella r. ezredes, a Bizottság tagja:** Először is gratulál a programhoz. Egy évvel ezelőtt célul tűzte ki, hogy egészségesebben, a stresszfaktor miatt is, a rendőrségen, kicsit megmozdítani a kollégáit. Nekik jár heti 2 óra munkaidő kedvezmény, fizikai, egészségügyi alkalmassági vizsgálat. Ahogyan említette, a nagy munkáltatók bevonásával jobban bele tudnak kapcsolódni a város sportéletébe, egy sportnap támogatásába ők is becsatlakoznának. 2025-ben tervben volt, hogy szervez valami hasonlót az állománynak, de akkor ezt közösen meg is tudnák valósítani. Maximálisan egyetért a programmal.

**Kelemen Krisztián képviselő, a Bizottság elnöke:** Meg tudnák köszönni, hogy a rendőrség sportegyesülete, a büntetés-végrehajtás Rács SE, a katasztrófavédelem tudna csatlakozni a programhoz.

**Koczka Tibor, a Bizottság tagja:** Lehet, hogy nem hangsúlyozta, de várják a nagy cégek, vállalatok felajánlásait a programhoz. Például, ha van egy aerobic klub, amely felajánlja, hogy havonta tart egy ingyenes foglalkozást közterületen, akkor megkapja a stemplijüket, hogy csatlakozott a VIVA Savaria! programhoz. Köszönettel fogadják mindenkinek a felajánlást.

**Egyed László tű. alezredes, a Bizottság tagja:** Gratulál a programhoz, ő 16 éves kora óta mozog, a Csónakázó-tó környékén szokott futni, és az elmúlt évtizedekben változott az emberek sporthoz való hozzáállása. Véleménye szerint a Sportligetet is jobban ki lehetne majd használni. Nagyon jó ötlet a program!

**Kelemen Krisztián képviselő, a Bizottság elnöke:** Felteszi, van-e esetleg kérdés? Nem volt. Szavazásra teszi fel a határozati javaslatot, kéri, hogy kézfeltartással jelezze, aki egyetért.

*A Bűnmegelőzési, Közbiztonsági és Közrendvédelmi Bizottság 15 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**65/2024. (XII.16.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat Szombathely Megyei Jogú Város VIVA Savaria! Egészségfejlesztési Stratégiája elfogadására”* című előterjesztést megtárgyalta, és a határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** a Közgyűlés 2024. december 19-i ülése

**2./ Javaslat Szombathely Megyei Jogú Város Önkormányzata 2025. évi átmeneti gazdálkodásáról szóló rendeletének megalkotására (Közgyűlési 7.)**

 **Előadó:** Stéger Gábor, a Közgazdasági és Adó Osztály vezetője

**Stéger Gábor, a Közgazdasági és Adó Osztály vezetője**: Elektronikusan kiküldésre került az előterjesztés, nem kívánja kiegészíteni, ha bárkinek kérdése van, áll a rendelkezésre.

**Kelemen Krisztián képviselő, a Bizottság elnöke:** Köszöni, tehát ameddig a közgyűlés nem fogadja el a 2025. évi költségvetést, addig van egy átmeneti gazdálkodás. Felteszi, van-e esetleg kérdés? Nem volt, szavazásra teszi fel a 2 határozati javaslatot és a rendelettervezetet. Aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 15 igen szavazattal, 0 nem szavazattal és 0 tartózkodással elfogadta a javaslatot és az alábbi határozatokat hozta:*

**66/2024. (XII.16.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat Szombathely Megyei Jogú Város Önkormányzata 2025. évi átmeneti gazdálkodásáról szóló rendeletének megalkotására”* című előterjesztést megtárgyalta, és az I. határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:**  Kelemen Krisztián, a Bizottság elnöke

(a végrehajtás előkészítéséért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,

Stéger Gábor, a Közgazdasági és Adó Osztály vezetője)

**Határidő:** a Közgyűlés 2024. december 19-i ülése

**67/2024. (XII.16.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat Szombathely Megyei Jogú Város Önkormányzata 2025. évi átmeneti gazdálkodásáról szóló rendeletének megalkotására”* című előterjesztést megtárgyalta, és a II. határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:**  Kelemen Krisztián, a Bizottság elnöke

(a végrehajtás előkészítéséért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,

Stéger Gábor, a Közgazdasági és Adó Osztály vezetője)

**Határidő:** a Közgyűlés 2024. december 19-i ülése

**68/2024. (XII.16.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat Szombathely Megyei Jogú Város Önkormányzata 2025. évi átmeneti gazdálkodásáról szóló rendeletének megalkotására”* című előterjesztést megtárgyalta, és a Szombathely Megyei Jogú Város Önkormányzata 2025. évi átmeneti gazdálkodásáról szóló rendelettervezetet az előterjesztésben foglaltak szerint a Közgyűlésnek elfogadásra javasolja.

**Felelős:**  Kelemen Krisztián, a Bizottság elnöke

(a végrehajtás előkészítéséért:

Stéger Gábor, a Közgazdasági és Adó Osztály vezetője)

**Határidő:** a Közgyűlés 2024. december 19-i ülése

**3./ Javaslat Szombathely város területén forgalmi rend változtatással kapcsolatos döntések meghozatalára**

**Előadók:** Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

 Bonti Tamás, a Kommunális Iroda vezetője

**Meghívottak:** Bokányi Adrienn tanácsnok, a 2. EVK önkormányzati képviselője

 Dr. Czeglédy Csaba, az 5. EVK önkormányzati képviselője

 Putz Attila, a 6. EVK önkormányzati képviselője

**Kelemen Krisztián képviselő, a Bizottság elnöke:** A képviselők jelezték, hogy nem tudnak részt venni az ülésen. Putz Attila képviselőnek van egy kérése a rendőrség felé, hogy a zanati városrészen van egy felüljáró, oda most kikerült egy tábla, ott volt az illegális hulladéklerakás, az a kérés, hogy a tábla kikerülése után a rendőrség gyakrabban ellenőrizzen, hogy ne forduljon elő, hogy ismét illegális hulladékot helyeznek el. Az előterjesztéssel kapcsolatosan elmondja, hogy a Vépi úton a VASIVÍZ Zrt. telephelyének bejáratától a Kolozsvár utcáig a déli oldalon megállási korlátozás, a Jegenye utcában megállási korlátozás kerülne bevezetésre. A Teleki Blanka utca – Verseny utca kereszteződése forgalmi rendjének megváltoztatása, Bokányi Adrienn Tanácsnok Asszony kérésére, valamint a Zanat városrész előtt, a mezőgazdasági felüljáróra felvezető út forgalmi rendje kerülne megváltoztatásra A Bartók B. krt. 40., a Rohonci út, Perintparti sétány által határolt terület forgalmi rendjének megváltoztatását is tartalmazza az előterjesztés.

**Bonti Tamás, a Kommunális és Környezetvédelmi Iroda vezetője:** A napirendi pont 7 változtatást takar, melyet részletesen tartalmaz az előterjesztés. Kiegészítve és folytatva Elnök Úr által ismertetett javaslatokat, elmondja, hogy a Bartók B. krt. 40., a Rohonci út, Perintparti sétány által határolt területen lesz egy átalakítás, a Perintparti sétány 15. sz. ingatlan előtt kihelyezett „Megállni tilos” tábla kerülne visszavonásra, valamint a Kenderesi utcában lévő kavicsos parkoló forgalmi rendjét azért változtatnák meg, hogy a fent említett tömbből kiszorítják a tehergépjáműveket, akkor ott lehetőséget adnának, hogy a 3,5 tonnát nem meghaladó tehergépjárművek is igénybe tudják venni a parkolót. Ezeket szeretnék elfogadásra javasolni.

**Kelemen Krisztián képviselő, a Bizottság elnöke:** Köszöni a tájékoztatást. Igen, ő úgy látta, hogy az 5. pontnál a táblák már kikerültek, a „Lakó-pihenő övezet” táblák eltávolításra kerülnének.

**Bonti Tamás, a Kommunális és Környezetvédelmi Iroda vezetője:** Igen, mert úgy nem lehetne megvalósítani a képviselő kérését, ezért eltávolítják a táblát, kikerülne a Parkoló tábla, alá egy 30-as zóna tábla, valamint a „Várakozási övezet (zóna)” tábla kiegészítve „Kizárólag személygépjárművek részére 1900-700 óra között”. Mivel ilyen tábla kombinációval még nem találkoztak, ezért előzetesen egyeztetést lefolytattak a Közlekedési Hatósággal, valamint a rendőrséggel is. Így született meg a három szervezet által, hogyan lehet kivitelezni az elképzelést.

**Kelemen Krisztián képviselő, a Bizottság elnöke:** Tehát a tehergépjáműveknek parkolási alternatíva lenne a Claudius Hotel melletti kavicsos parkoló. Köszöni a tájékoztatást.

Felteszi, van-e esetleg kérdés?

**Dr. Koncz Gabriella r. ezredes, a Bizottság tagja:** A Közlekedésrendészeti Osztályvezetővel történt az egyeztetés, jól gondolja. Nem is szeretne belenyúlni. A neten látta azért, hogy ott ment az adok-kapok, volt ott pro-kontra, minden a lakosság által, volt, aki egyetértett a Képviselő Úrral, volt, aki nem. Ez akkor ilyen közbülső megoldás. Az ilyen kitáblázásokra mindig azt mondja, hogy utána kapják a felkéréseket, hogy mindent nézzenek, amire több száz rendőr se lenne elég, de természetesen ezeket is nézni fogják akkor.

**Kelemen Krisztián képviselő, a Bizottság elnöke:** Köszöni a hozzászólásokat.

Felteszi, van-e esetleg kérdés? Nem volt. Szavazásra teszi fel, aki egyetért a javaslattal, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 15 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**69/2024. (XII.16.) BKKB. számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „*Javaslat Szombathely város területén forgalmi rend változtatással kapcsolatos döntések meghozatalára*” című előterjesztést, és az alábbi javaslatot teszi a Városstratégiai, Idegenforgalmi és Sport Bizottságnak:

1. A Bizottság javasolja, hogy a Vépi úton a VASIVÍZ Zrt. telephelyének bejáratától a Kolozsvár utcáig a déli oldalonmegállási korlátozás kerüljön bevezetésre az 1. sz. melléklet szerint.
2. A Bizottság javasolja, hogy a Jegenye utcában a Nyitra Utcai Általános Iskola oldalán megállási korlátozás kerüljön bevezetésre a 2. sz. melléklet szerint.
3. A Bizottság javasolja, hogy a Verseny utca végén „ÁLLJ! Elsőbbségadás kötelező” tábla kerüljön kihelyezésre a 3. sz. melléklet szerint.
4. A Bizottság javasolja, hogy aZanat városrész előtt, a mezőgazdasági felüljáróra felvezető 01225/3 hrsz-ú úton „Mindkét irányból behajtani tilos” tábla kiegészítve „kivéve mezőgazdasági vontató” táblával kerüljön kihelyezésre a 4. sz. melléklet szerint.
5. A Bizottság javasolja, hogy a Bartók B. krt. 40., a Rohonci út, Perintparti sétány által határolt területen jelenleg érvényben lévő „Lakó-pihenő övezet” kialakításáról szóló 216/2023. (XI.28.) VISB számú határozat 1. pontja kerüljön visszavonásra és az új forgalmi rend kialakításához az érintett területen „30-as korlátozott sebességű övezet” tábla, „Várakozási övezet (zóna)” tábla kiegészítve „Kizárólag személygépjárművek részére 1900-700 óra között” kerüljön kihelyezésre az 5. sz. melléklet szerint.
6. A Bizottság javasolja, hogy a Perintparti sétány 15. sz. ingatlan előtt megállási korlátozás kerüljön megszüntetésre a 6. sz. melléklet szerint.
7. A Bizottság javasolja, hogy a Kenderesi utcai kavicsos parkolóban „Várakozóhely a közlekedési korlátozás alá eső 3,5 t tehergépkocsik részére” jelzőtábla kerüljön kihelyezésre a 7. sz. melléklet szerint.

**Felelős:** Dr. Nemény András, polgármester

Horváth Soma, alpolgármester

 Kelemen Krisztián, a Bizottság elnöke

/a végrehajtás előkészítéséért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője/

**Határidő:** azonnal

**4./ Áttekintés az elmúlt időszak rendőrségi intézkedéseiről** *(szóbeli előterjesztés)*

**Előadó:** Dr. Koncz Gabriella r. ezredes, kapitányságvezető, a Bizottság tagja

**Dr. Koncz Gabriella r. ezredes, a Bizottság tagja:** Hála az égnek, most nem volt olyan zűrös időszak. Ilyenkor megnyugszik, hogy talán az adventre való felkészülés hagy némi nyomot az emberekben, de ne higgyék, hogy nincs dolga a rendőrségnek ilyenkor, mert van.

Közlekedésrendészettel kezdi, amikor ő ide került, megpróbálnak jobban odahatni, esetleg ultima ratioként a közlekedő emberekre, hogy tartsák be a szabályokat. Azt veszik észre, hogy a megtett intézkedések megteszik a hatásukat. Megyei szinten visszaestek bizonyos adatok, ők ezt a Szombathelyi Rendőrkapitányság tekintetében még nem tapasztalták, stagnálnak az adatok, talán már 2025-re azok az ellenőrzések, amiket a 3 fő baleseti okra vezetnek vissza, gyorshajtás, kanyarodási, elsőbbségi szabályok megszegése, illetőleg a haladási irányok megsértése. Azt gondolja, hogy ebben lesznek tapintható változások, nagyon bízik ebben. Nyilván, akit megbüntetnek, annak nem tetszik, hogy a STOP táblánál büntetnek, de muszáj. Hétvégén Bobánál volt egy frontális karambol, éppen, hogy megúszták, fiatalok voltak. Muszáj fellépniük, mert vagy figyelmetlenség miatt, vagy mert „tegnap se jött semmi” alapon közlekednek, ezt így nem lehet. De bizakodó, hogy az ő adataik is javulni fognak.

A rendészet vonatkozásában nagyon terhelik őket a sportrendezvények, hármat emelne ki. A Falco játszott egy litván csapattal, a Haladás-Sopron NB III-as mérkőzés, melyet 11 fő biztosított. Mindig mérlegelik, hogy ki ellen játszanak a csapatok, és olyankor nagyobb erőket mozgósítanak. Illetve volt egy Magyarország-Törökország válogatott kosárlabda mérkőzés, 2420 hazai, 162 fő vendég szurkoló előtt zajlott és 46 fő rendőr biztosította. Arról is tájékoztatást ad, hogy az ORFK részéről dicséretet kaptak, hogy milyen jól biztosították azt a mérkőzést. De alapjaiban is nagyon klasszul lemennek a biztosításaik, nyilvánvaló, hogy mindig rizikó, a csarnok nagyon jó feltételeknek örvend, jól el tudják különíteni a szurkolókat. Ő személy szerint nagyon kedveli a közös szolgálatokat, sok közös szolgálatot látnak el a polgárőrséggel, a Közterület-felügyelettel folyamatosan. Nekik is jó, tudják teljesíteni így az elvárásokat, nagyon hatékonyak ezek a közös szolgálatok, de hivatásos vadászokkal, halőrökkel, Idegenrendészti Főigazgatósággal gyakran adnak közös szolgálatot.

Néhány szót szól a bűnügyi helyzetről. Továbbra is a kibertérben elkövetett bűncselekményekkel kapcsolatosan nincs stagnálás, országos szinten állítólag érződik már ez, de ők még egyelőre nem érzik ezt. Már korábban is elmondta, hogy ha egy nap felvesznek 8 bejelentést, abból 5 az online térben elkövetett bűncselekmény, attól függetlenül, hogy nagyon jó kiadványaik vannak, nagyon jól működik megyei és kapitánysági szinten a Bűnmegelőzési Stratégia e vonatkozásban, de mégis, az edukáció ellenére is azt látják, hogy sokan bedőlnek az álhíreknek, eben is lát már látenciát. Több ismerősével beszélt, akik nem szégyell bemenni a rendőrségre. Nyilván célegyenesbe értek a bűncselekmények vonatkozásában, nekik a korábban bevitt adatok szerint mérik az eredményességet, a nyomozás eredményességet, holnapután lesz a bűnügyi adatok elemzése. Most egyelőre úgy állnak, hogy amit Főkapitány Úr kért, kettővel előbbre vannak a tavalyi szinthez képest a megyei jogú városokkal. Ha meg tudják tartani ezeket az eredményeket, akkor úgy gondolja, hogy nincs okuk szégyenkezni, de emelkedtek a bűnügyi számok, ezt már most el tudja mondani, de alapjaiban véve ez az online térben elkövetett bűncselekményeknek a száma.

Beindult az adventi vásár, most már a 3. láng került meggyújtásra. Már volt is, hogy az egyik házikóba megpróbáltak fiatalok betörni, nagyon jó eredményeket értek el, szintén a Közterület-felügyelettel közösen, úgyhogy 3 fiatalkorú elkövetőt ennek a bűncselekménynek az elkövetésével meg is gyanúsították, illetve van erre nekik egy intézkedési tervük és arra kérte a Közrendvédelem mellett a bűnügyi szolgálat munkatársait is, hogy bűnügyi portyákat lássanak el és az adventi vásár idején jelenjenek meg civil ruhás kollágáik is, akik nézik, hogy nincsenek esetlegesen zsebtolvajlások, mert ilyenre is akad példa.

Megemlíti Osztályvezető Úrra nézve, hogy az Acél utcai projekt alapjaiban véve sikeres projekt, nem ismeretlen az a család a rendőrség előtt. Leírták a kollégái jelentésben, hogy mit tapasztaltak és a helyszíni szemle alkalmával sem sikerült olyan dolgot feltárni, az autók vonatkozásában visszatérő ellenőrzéseket tartanak, hogy hol parkolnak, de a kutyák, meg a hangzavarok kapcsán nem tudnak olyan dolgot megállapítani, amiben intézkedéseket tudtak volna foganatosítani.

És ha már hanghatásról beszélnek, többször volt szó a motorosok ellenőrzéséről, a neten olvasta, hogy Győr városában a rendőrség és a közterület-felügyelet, de új néven működnek ők is, városrendészet néven, hogy megvettek egy eszközt, ami jelenleg csak a Közlekedési Hatóságnak van, és akkor közös ellenőrzéseket saját hatáskörben tudnak foganatosítani, egyedülálló ez az országban. Nem gondolja rossznak, hogy egy ilyenbe is befektethetne a város, bár nyilván most elrakták a motorokat az emberek, de amint jó idő lesz, újra előveszik.

Köszöni mindenkinek az együttműködést, reméli, hogy jövőre is ebben a körben a városért tudnak tenni, közbiztonság, közrend fenntartása érdekében és a Kapitányság nevében minden boldog karácsonyt és boldog új évet kíván.

**Kelemen Krisztián képviselő, a Bizottság elnöke:** Köszöni a tájékoztatást. Ő is olvasta a győri példát. A kérdése az, hogy ez működik a rendőrségnél, hogy kölcsönkérik ezt és akkor rendszeresen az ellenőrzés.

**Dr. Koncz Gabriella r. ezredes, a Bizottság tagja:** Közösen biztos, hogy tudnak együttműködni, biztos, hogy működhet. Eddig a Közlekedésfelügyelettel voltak közös ellenőrzésen, mert nekik volt ilyen eszközük. Azt gondolja, hogy ha havi szinten előre egyeztetik, akkor működhet a tavaszi-nyári időszakban.

**Kelemen Krisztián képviselő, a Bizottság elnöke:** Azt megköszönnék, de jelenleg nem látja, hogy a város tudna ilyen készüléket vásárolni, bár nem is tudja, hogy ez milyen összeget jelentene, majd utánanéz.

Felteszi, van-e esetleg kérdés? Nem volt, aki elfogadja a tájékoztatót, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 15 igen szavazattal, 0 nem szavazattal és 0 tartózkodással elfogadta a tájékoztatást és az alábbi határozatot hozta:*

**70/2024. (XII.16.) BKKB számú határozat**

A Bűnmegelőzési, Közbiztonsági és Közrendvédelmi Bizottság az „*Áttekintés az elmúlt időszak rendőrségi intézkedéseiről*” című előterjesztést megtárgyalta, és az elhangzottakat tudomásul veszi.

**Felelős:** Kelemen Krisztián, a Bizottság elnöke

Dr. Koncz Gabriella r. ezredes, kapitányságvezető, a Bizottság tagja

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**5./ Különfélék**

**Előadó:** Kelemen Krisztián, a Bizottság elnöke

**Dr. Holler Péter, a Hatósági Osztály vezetője:** Köszöni a rendőrség segítségét az Acél utcai helyszínen. Az előző bizottsági ülésen Lukács Dániel, a Belváros képviselője felvetett egy problémát a belvárosi szórakozóhelyek hanghatásaival kapcsolatosan. Nem volt olyan régen ez a bizottsági ülés, de már azóta történt előre lépés, ugyanis a múlt héten szerdán egy elég nagy létszámú egyeztetést tartottak Elnök Úr, Képviselő Úr és Jegyző Úr kezdeményezésére, amelyen részt vett rajtuk kívül a Belvárosi Rendőrőrs megbízott őrsparancsnoka, Ottó Péter, valamint a Hivatalból az érintett szervezeti egységek is, a Közterület-felügyelet irodavezetője is, illetve a két szórakozóhely, a Cuvée, új nevén a Red Room és a Premier üzemeltetői, valamint a Premiernél szolgálatot teljesítő biztonsági szolgálat képviselője, továbbá a lakosság képviseletében Farkas Balázs, a Szombathelyi Belvárosért Egyesület elnöke. Elindult a párbeszéd, ami Szombathelyen az elmúlt időszakban már több alkalommal is olyan eredményt hozott, akár ha a Bánya Caféra gondolnak, vagy az idei év elején a Stromfelden a Corvin kávézó, volt jó néhány gond, ennek is a héten lesz még egy egyeztető megbeszélése, hiszen ott is megszűntek a problémák és remélik, hogy a belvárosi helyek tekintetében is elindult ez a folyamat. A két szórakozóhely üzemeltetői közül az egyik kicsit nyitottabb volt a párbeszédre, a másiknak még ezen dolgoznia kell, de fog erről a megbeszélésről egy emlékeztetőt kapni, és januárban folytatódik az a megbeszélés, ahol eldől, hogy mi az, amit be tudnak vállalni az üzemeltetők, hogy ne kelljen bezárniuk és megmaradjon a szórakozási lehetőség a szórakozni vágyóknak, de ugyanakkor nem zavarják a belvárosban lakók pihenéshez való jogát. A bizottságot a későbbiekben is tájékoztatni fogják, úgy gondolja, hogy rövid idő alatt is léptek előre és azóta a Közterület-felügyelet is fokozottan látja el a szolgálatot a pénteken és szombaton éjszaka, többször visszatérően ellenőrizve vannak a szórakozóhelyek.

**Kelemen Krisztián képviselő, a Bizottság elnöke:** Köszöni és ő is úgy gondolja, hogy az már önmagában az is nagy eredmény, hogy ilyen rövid idő alatt ilyen széles körben meg tudták beszélni a problémát az érinettekkel, asztal fölé tudták hozni. Bízik benne, hogy meg is fognak valósulni a megoldási javaslatokat és köszöni a Közterület-felügyelet fokozott munkáját.

Felteszi, van-e esetleg kérdés? Nem volt, így köszöni az egész éves, illetve az októbertől tanúsított munkát. Köszöni a Közterület-felügyelet, rendőrség, katasztrófavédelem, mentőszolgálat, polgárőr egyesületek munkáját. Mindenkinek áldott, békés karácsonyi ünnepeket és boldog új évet kíván! Január végén találkoznak majd ismét. A nyilvános ülést 15 óra 40 perckor lezárja.

*Jegyzőkönyv lezárva, 15 óra 40 perckor.*

 **(: Kelemen Krisztián:) (: Bor Balázs :)**

 **a Bizottság elnöke a Bizottság tagja**